Príloha č. 1

**Sanitačný poriadok**

Sanitačný poriadok určuje podmienky a postupy, ktoré minimalizujú možnosť kontaminácie priestoru a zabezpečujú trvalé udržiavanie pracovných a spoločných priestorov v čistote.

**Všeobecné pojmy:**

**Dekontaminácia** (čistenie, upratovanie, dezinfekcia) – je odstraňovanie nečistôt a mikroorganizmov z prostredia a zariadenia metódou

 - suchého čistenia (mechanicky, aeromechanicky),

 - mokrého čistenia (hydromechanicky, napeňovaním)

 - dezinfekčné (otieraním, ponáraním, napeňovaním)

**Upratovanie** - je súbor postupov, ktoré vedú k odstráneniu nečistôt a zníženiu počtu mikroorganizmov. Pri upratovaní sa dodržiavajú tieto postupy:

a, používajú sa roztoky syntetických čistiacich prípravkov v koncentráciách odporúčaných výrobcami, ktoré sa pripravujú v teplej vode, alebo syntetické čistiace prostriedky s dezinfekčným účinkom;

b, používajú sa klasické ručné pomôcky, umývacie a čistiace nástroje a pomôcky, ktoré sa udržiavajú v čistote a použité pomôcky na upratovanie sa po skončení práce dezinfikujú a usušia;

c, pri umývaní a dezinfekcie podláh a iných plôch sa používajú dve vedrá, v jednom vedre sa čistiaca huba alebo handra namáča do roztoku čistiaceho alebo dezinfekčného prípravku a v druhom vedre sa použitá huba alebo handra žmýka.

**Dezinfekcia** – je ničenie choroboplodných zárodkov. Dezinfekcia je založená na pôsobení chemických látok schopných po určitej dobe pôsobenia (expozície), likvidovať patogénne baktérie, vírusy, plesne, spóry a cysty.

**Expozičný čas** – čas pôsobenia roztoku dezinfekčných prípravkov na mikroorganizmy, počas ktorého dôjde k napr. baktericídnemu / virucídnemu účinku, t. j. k zničeniu choroboplodných zárodkov.

**Kontaminácia** je znečistenie povrchov rôznymi druhmi nečistôt a rôznymi druhmi mikroorganizmov.

**Sanitácia sa vykonáva:**

1. mechanickými prostriedkami
* kefy, handry, metly, portviše, lopatky, dvojvedrový spôsob upratovania, hubky, špongie, drôtenky, utierky, vysávač, tepovač a pod.
1. chemickými prostriedkami
* čistiace a detergenčné prostriedky: napr. Flesh, Jar, Mirror, Cif a ďalšie prostriedky podobného zloženia;
* bežné dezinfekčné prípravky: napr. Flesh PRIM, Krystal a pod.

**Čistenie**

Všeobecné požiadavky pre vykonávanie čistenia:

* spôsob vykonávania čistenia a použité syntetické čistiace prípravky a prostriedky sa zvolili s prihliadnutím k fyzikálnym vlastnostiam čistených priestorov, povrchov a predmetov a zásadám bezpečnosti práce s nimi;
* sú zriadené miestnosti na ukladanie pracovných pomôcok na upratovanie;
* používané pomôcky na čistenie sú uskladnené na vyhradenom mieste v miestnostiach na ukladanie pracovných pomôcok;
* upratovačky majú k dispozícii výlevky s prívodom teplej a studenej vody;
* príručné balenia používaných rozlievaných čistiacich prípravkov musia byť označené, aby sa vyhlo zámene s požívatinami;
* čistenie a upratovanie všetkých priestorov je plánované a organizované podľa harmonogramu, tak aby bolo špecifické a efektívne.

**Materiálovo-technické zabezpečenie čistenia**

Mechanické čistiace prostriedky a pomôcky

Na mechanické čistenie sa v spoločnosti používajú umývací vozík, vedrá, mopy, zmetáky, handry, hubky, špongie, utierky, vysávač a pod.

Chemické čistiace prostriedky

Na čistenie sa používajú bežne dostupné čistiace syntetické prostriedky, rôzneho chemického zloženia.

**Druhy čistenia**

1. Mechanická očista suchou cestou zahŕňa tieto postupy:
* Utieranie prachu (prachovkou) na povrchoch pracovných plôch, nábytku a zariadení;
* Ometanie pavučín;
* Mechanické čistenie za použitia rôznych pracovných pomôcok (kefa a pod.).
1. Mechanická očista mokrou cestou zahŕňa tieto postupy:
* Umývanie teplou alebo studenou vodou (handrou, handričkou, kefou, drôtenkou a pod.);
* Umývanie roztokmi čistiacich syntetických prípravkov;
* Mokré napeňovanie penou syntetických napeňovacích prípravkov.

Mechanická očista vždy predchádza dezinfekcii. Napriek tomu, že mechanická očista sama o sebe nemá dezinfekčný účinok, znižuje počet mikroorganizmov a veľmi pozitívne ovplyvňuje výsledok dezinfekcie. Pri používaní chemických syntetických čistiacich prípravkov na vykonávanie mechanickej očisty sú zamestnanci povinní riadiť sa odporúčanými návodmi na ich používanie od výrobcov, prípadne informáciami poskytovanými ich priamym nadriadeným. Pri akejkoľvek manipulácii s čistiacimi prostriedkami je potrebné dodržiavať zásady bezpečnosti práce a používať predpísané osobné ochranné pracovné prostriedky.

Spôsob vykonávania čistenia a použité syntetické čistiace prípravky a mechanické prostriedky sa musia vždy zvoliť s prihliadnutím k fyzikálnym vlastnostiam čistených povrchov a predmetov a zásadám bezpečnosti práce s nimi. Príručné balenia používaných syntetických čistiacich prípravkov musia byť označené etiketou, aby sa vyhlo zámene s inými prípravkami.

**Dezinfekcia**

Dezinfekciou sa označuje proces, pri ktorom sa ničia vegetatívne formy patogénnych mikroorganizmov. Dezinfekcia je založená na pôsobení chemických látok schopných po určitej dobe pôsobenia (expozície), likvidovať patogénne baktérie, vírusy, plesne, spóry a cysty.

Podľa pôsobenia na jednotlivé druhy mikroorganizmov rozoznávame chemické látky, ktoré sú:

- baktericídne : usmrcujú baktérie,

- baktériostatické : zastavajú rast baktérií,

- fungicídne : ničia plesne,

- vírusinaktivačné (virucídne) : zastavujú aktivitu a životaschopnosť vírusov,

- tuberkulocídne : ničia mykobaktérie,

- sporocídne : ničia spóry.

Pri príprave a manipulácii s chemickými dezinfekčnými prostriedkami dodržiavame odporúčané bezpečnostné predpisy. Rešpektujeme návod na etikete výrobku. Dezinfekčné roztoky pripravujeme tesne pred použitím. Dodržiavame odporúčanú koncentráciu dezinfekčného prostriedku (presné odmeranie koncentrovaného prípravku a vody). Dodržiavame stanovený expozičný čas pôsobenia roztokov dezinfekčných prípravkov. Pracujeme v rukaviciach a ochrannom odeve. Zvolíme vhodný spôsob dezinfekcie (ponorenie, potieranie, postrek). Pred vykonaním dezinfekcie všetky plochy, povrchy a predmety, ktoré sa budú dezinfikovať dôkladne mechanicky očistíme, pozametáme a pod.

Pozn. Vírus SARS-CoV-2 je citlivý na väčšinu bežných dezinfekčných prostriedkov, ktoré majú od výrobcu deklarovanú plnú účinnosť na vírusy t. j. sú virucídne. K najpoužívanejším patria dezinfekčné prípravky na báze chlóru, peroxizlúčenín, glutaraldehydu a etanolu.